KALDT: Et spesielt værfenomen gjør at kulda har bitt seg fast på Østlandet. Nå spår meteorologene at det kan gå mot en lang vinter, men noen gleder seg tydeligvis over snøen uansett. Foto: Kjersti Tollefsen

Kan gå mot kaldeste desember på 110 år

(VG nett) Årets adventsmåned konkurrerer med 1981 om å være den kaldeste desember siden 1900.

Oppdatert 24. desember 2010

Artikkelen er over ni år gammel

Det viser statistikken fra Meteorologisk institutt.

Så langt i desember har gjennomsnittstemperaturen på Blindern i Oslo ligget på 8,9 kuldegrader. Det er kun 0,1 grader varmere enn rekordåret 1981. Deretter må vi tilbake til 1900 for å finne en kaldere desember.

LES OGSÅ: Hele landet i minus på julaften

Ifølge statsmeteorolog Bjørn Røsting er det lite mildvær å spore på Østlandet de neste ti dagene. Dermed kan årets desember ende på toppen av den historiske «kuldelisten».

Blokkering

Statsmeteorologen spår samtidig at vinteren kan bli ekstra lang i år. Årsaken er en såkalt «meteorologisk blokkering», som betyr at vi har et stort høytrykk med varm luft i øvre luftlag, særlig i østlig del av Atlanterhavet. Dette høytrykket blokkerer for lavtrykkene fra vest. I praksis betyr dette at den milde luften går nordover mot Grønland eller sørover mot Middelhavet.

STATISTIKK: Se hele listen fra Meteorologisk institutt her

Blokkeringen fører til at det kommer vind fra øst og nord over Norge og store deler av Europa. Dette er luft fra Arktis og Nord-Russland. Den har ikke passert noen havområder, og har derfor ikke gjennomgått oppvarming fra havet.

BILDER: Se lesernes vakreste vinterbilder

PROTOKOLL: Skaper kulden spesielle problemer for deg? Fortell om det i protokollen

BLÅFROST: En kald morgen ved kaia på Rognan i Saltdal. Foto: Bjørn Erik Teigen

Det kalde været har ført til at oppvarmingen av havet har vært svakere enn vanlig. Havet fungerer som en radiator. Det vil si at varmt hav gir varmt land, mens kaldt hav gir kaldt land. Havtemperaturen i Skagerrak var lav både sommeren 2009 og 2010. Dette bidrar til å opprettholde kulden.

- Vanligvis bidrar havtemperaturen til å holde Norge varmere enn hva det skulle ha vært - beliggenheten tatt i betraktning. Effekten av havoppvarmingen er svekket i år, i forhold til et «normalår». Vindene fra sørvest er erstattet med vinder fra nordøst som følge av blocking-situasjonen. Dette bidrar til å dempe den radiatoreffekten som havet vanligvis har, sier Røsting til met.no.

Sjekk været der du bor på pent.no

Kald vinter

Ifølge nettsidene til Meteorologisk institutt varer en slik blokkering mellom 7 og 10 dager. Nå har vi hatt en blokkering som med noen unntak har vart i et helt år. Statsmeteorolog Bjørn Røsting understreker at det er vanskelig å si hvor lenge denne situasjonen vil vare.

- At vi har fått såpass lav temperatur i Skagerrak vil dempe den regionale effekten av eventuelle sørvestlige vinder. Det vi si en lengre vinter enn normalt. Men vi har også sett eksempler på kalde januarmåneder hvor isen legger seg langs Sørlandskysten - for så å måtte gi etter for et skikkelig lavtrykk fra sørvest, sier han.

LES OGSÅ: Iskald juleinnspurt

Mens blokkeringen gir et kaldt Norge, er det uvanlig varmt andre steder. På vestkysten av Grønland er det målt 14 varmegrader i begynnelsen av desember. Så varmt har de det knapt om sommeren på de kanter av Grønland. Også i Nord-Canada er det langt varmere enn vanlig.

I dagene fremover kan nesten hele landet vente seg kaldt, tørt vintervær.

- I morgen kan vi regne med å få mellom 10 og 15 minusgrader i Oslo. I Bergen kan det nærme seg 0, men de kommer over på minussiden der også når vi kommer frem til jul. Trondheim får mellom 10 og 15 minus i dag og i morgen og litt kaldere på julaften. Tromsø kan vente seg minus 10, og Kristiansand mellom 10 og 15 minus, men det går litt opp i julen, sa statsmeteorolog Terje Alfwik Walløe til VG Nett onsdag formiddag.

Publisert: 23.12.10 kl. 13:48 Oppdatert: 24.12.10 kl. 18:17

Les også

Mer om Vær